Elsebeth Gerner Nielsen (RV), 2004-04-15:
Regeringen taler om vækst, og det gør vi også gerne i Det Radikale Venstre.
Væksten skal ud til yderområderne af Danmark; væksten skal ikke være forbeholdt de større byområder; der skal skabes balance i dagens Danmark.
Med dette lovforslag vil miljøministeren forsøge at skabe lidt af den balance ved at ændre i planloven, og det kan vel ikke komme bag på nogen, at det netop omhandler byggeri i vores efterhånden både skrantende og krympende natur.
Miljøministeren ønsker at udlægge områder, som ikke tidligere har været udlagt, til sommerhusområder.
Nogle af de optimistiske tal peger i retning af 1.200 nye arbejdspladser, men samtidig vurderer rapporten fra Oxford Research, at beregningerne har en usikkerhed på 300 pct. Lovforslaget synes hverken at være fugl eller fisk.
De få nye arbejdspladser fører ikke nødvendigvis til vækst i yderområderne, og hvis lovforslaget har til hensigt at tilfredsstille os sommerhusentusiaster, så hjælper det heller ikke meget, for efterspørgslen på sommerhuse er nemlig størst omkring de større byområder.
Planloven er det bedste redskab, vi har til at modstå udviklingen mod affolkede bymidter præget af kontorbyggeri, kæmpebutikscentre i et opland, som strækker sig milevidt fra centrum, og stigende boligbyggeri i landområder; en udvikling, som vi ser overalt i verden, men som er særlig udbredt i lande uden en overordnet effektiv og stringent planlægning.
I Det Radikale Venstre mener vi derfor, at vi ikke bør udvande planloven ved at udlægge områder til f.eks. sommerhuse, blot fordi det muligvis har et afkast for nogle håndværkere og en brugs med sommeråbent.
Desuden mener vi, at det er forkert, at der ikke er lavet en solid cost-benefit-analyse, inden man gik i gang med det her projekt, hvor man f.eks. lavede en vurdering af, hvad den økonomiske virkning kunne være af at bruge de 800 ha, vi sandsynligvis taler om, til noget helt andet, f.eks. udlægge dem til natur.
Hvad ville den turistmæssige effekt være, hvis vi gjorde det?
Der kunne også være andre muligheder, også andre muligheder for byggeri.
Men så vidt jeg kan se, er der overhovedet ikke lavet den form for økonomisk beregning, hvad man ellers godt kunne forvente af en regering, som altid taler om, at den vil have mest af alting for pengene. Der ligger mange tusinde udlagte uudnyttede sommerhusgrunde rundtomkring i Danmark, særligt i yderområderne.
Det forstår jeg simpelt hen ikke.
Hvis det absolut er nødvendigt at udlægge nye områder til sommerhusgrunde, bør vi vel i det mindste kræve, at bindingen på nogle af de eksisterende uudnyttede sommerhusgrunde ophæves.
For Det Radikale Venstre er det vigtigt, at vi sørger
for at være karrige med den måde, vi anvender Danmarks areal på
I forvejen er det sådan, at 61 pct. af Danmarks areal er under plov.
Vi er det land i Europa, som har mest jord under plov.
Vi er med andre ord også et af de lande, som er mest voldsomme - kan man sige - i vores adfærd over for naturen. Den tendens ønsker regeringen og åbenbart også Dansk Folkeparti at understøtte yderligere med det forslag, der ligger her.
Jeg kan ganske enkelt ikke forstå det, og jeg kan
slet ikke forstå, at f.eks. et parti som De Konservative kan være med til at udvande det fantastiske redskab, vi har i planlovgivningen, som jo kan sikre fremtidens generationer mod dumme beslutninger taget af nutidens generationer.
Man skal huske på, at når man bygger i det åbne land, er det en irreversibel beslutning, for man river ikke bare husene ned i det øjeblik, de er bygget, og derfor skal man tænke sig voldsomt om, inden man siger ja til mere byggeri.